Document ID: 32005D0323

ODLOČBA KOMISIJE
z dne 21. aprila 2005
o varnostnih zahtevah, ki jim morajo ustrezati Evropski standardi za plavajoče predmete za prosti čas, ki se uporabljajo na ali v vodi, v skladu z Direktivo Evropskega parlamenta in Sveta 2001/95/ES
(notificirano pod dokumentarno številko K(2005) 1209)
(Besedilo velja za EGP)
(2005/323/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Evropskega parlamenta in Sveta 2001/95/ES z dne 3. decembra 2001 o splošni varnosti proizvodov (1) in zlasti člena 4(1)(a) Direktive,
ob upoštevanju naslednjega:
(1)
Direktiva 2001/95/ES proizvajalcem nalaga obveznost, da dajo v promet le varne proizvode.
(2)
V skladu s to direktivo se domneva, da je proizvod varen, kar zadeva nevarnost in vrste nevarnosti, zajete v ustreznih nacionalnih standardih, kadar je v skladu z neobvezujočimi nacionalnimi standardi, ki prevzemajo evropske.
(3)
V skladu z Direktivo 2001/95/ES bi morali evropski organi za standarde izdelati evropske standarde. Takšni standardi naj bi zagotavljali, da proizvodi izpolnjujejo splošno varnostno zahtevo te direktive.
(4)
Države članice in Komisija so v tesnem sodelovanju z evropskimi organi za standarde in po posvetovanju interesnih skupin opredelili plavajoče predmete za prosti čas, ki se uporabljajo na ali v vodi, kot skupino proizvodov, za katero je treba pripraviti evropske standarde na podlagi mandata, ki ga dodeli Komisija v skladu z Direktivo 2001/95/ES. Med opredeljene plavajoče predmete za prosti čas ne spadajo plavajoči predmeti, zajeti v Direktivi Sveta 88/378/EGS (2) v zvezi z varnostjo igrač, Direktivi Sveta 89/686/EGS (3) v zvezi z osebno zaščitno opremo in Direktivi Evropskega parlamenta in Sveta 94/25/ES (4) v zvezi s plovili za rekreacijo.
(5)
Varnostne zahteve za te proizvode je treba pripraviti ob upoštevanju teh posvetovanj in razprav z organi oblasti držav članic.
(6)
Ukrepi, predvideni s to odločbo, so v skladu z mnenjem odbora, ustanovljenega v skladu z Direktivo 2001/95/ES -
SPREJELA NASLEDNJO ODLOČBO:
Člen 1
Proizvodi in opredelitve proizvodov
Ta odločba velja za plavajoče predmete za prosti čas, ki se uporabljajo na ali v vodi, so določeni v delu I Priloge in niso zajeti v nobeni zakonodaji EU, ki ureja specifične proizvode. Iz te odločbe so zlasti izvzeti plavajoči predmeti za prosti čas, zajeti v Direktivi 88/378/EGS, Direktivi 89/686/EGS in Direktivi 94/25/ES.
Člen 2
Varnostne zahteve
Varnostne zahteve za proizvode iz člena 1 so določene v delu II Priloge.
Člen 3
Naslovniki
Ta odločba je naslovljena na države članice.
V Bruslju, 21. aprila 2005

Labels: 7
0
3
20